Vihainen nainen tuhosi Vesijärven rannan kivitaideteoksen ja heitteli kivet järveen

Krista Koivisto

Lahden Vesijärven rantaraitilla ohikulkijoita ilahduttanut kivitaideteos on tuhottu. Lahtelaiset Leena ja Kari Poutanen olivat lenkillä sunnuntaina myöhään iltapäivällä ja näkivät, kun noin nelikymppinen, siististi pukeutunut nainen heitteli vihaisena kiviä järveen.

- Nainen tuhisi ja puhisi ja tuhosi kivipatsaita. Menin kysymään, että mitä ihmettä sinä teet. Nainen vain kirosi ja sanoi, että tällaiset rakennelmat ovat vaarallisia lapsille. Hän myös sanoi, että rakentakoon ihmiset omille pihoilleen mitä vain ansoja, muttei niitä tänne tarvitse rakentaa, Leena Poutanen kertoo.

- Harmittaa, ettei tullut sanottua naiselle jämäkämmin. Meitä oli siinä varmaan noin kymmenen ihmistä, joista moni ihmetteli, että kaiken maailman hönttejä niitä onkin.

Rantaraitin varrella Pikku-Vesijärven kohdalla oli kymmeniä, ohikulkijoiden rakentamia kivipatsaita.